  Виталий Пронин Туэ сентябрь пумын Ижысь автозаводын бичаны кутскозы «Лада Веста» автомобильёсты. Вуз каронэ поттыны чаклало ноябрь пумын.Заводлэн конвейеръёсысьтыз 2015-тӥ арын 54 сюрс 404 машина поттэмын ни, со пӧлысь 2 сюрс 233-ез - августэ. Кылем арын та вакытэн ӵошатыса, со 2 поллы тросгес.Предприятиын ялан выльдо ужан амалъёсты. Кылем арын 6 миллиард манет пала инвестициос кыскемын. Нимысьтыз саклык висъяське машинаослы воштос ёзъёс поттонъя кластер кылдытонлы - отчы элькунысьтымы 20-лэсь ятыр предприятиос сюрыны быгатозы. Озьы автозавод огкылъёс гожтӥз ни Глазовысь но Сарапулысь куд-ог огазеяськонъёсын - соос машиналы пуконъёс, рулез юнматӥсь арбериос но трос мукетсэ дасялозы. Али эшшо кӧня ке предприятиосын но огазеяськонъёсын вераськонъёс мыно, кылсярысь, «ИжАвтоТорм» поттыны быгатоз тормозлы гумыос, «Сарапульские АвтоТехнологии» огазеяськон - аудиосистемаос.Та нуналъёсы автозаводэ вуылӥзы Удмуртилэн Тӧроез Александр Соловьёв. Со пусйиз автозаводлэсь азинскемзэ. «Автовазлэн» президентэз Бу Инге Андерсон шуиз:- «Лада Веста» Россиысь устоез автомобиль луоз. Мон данъяськисько предприятиын ужасьёсын!Сергей Захаров  